Dieretuin: Respek vir kundigheid is nodig | Netwerk24
Deur Marius Krige, Bloemfontein 02 Desember 2019 00:00
Eens op ’n tyd is die Bloemfonteinse dieretuin voortreflik bestuur met die diere se hokke skoon en netjies terwyl omringende grasperke en tuine soos ’n lushof vertoon het.
Daryl Barnes en sy span het met die nodige kundigheid verseker dat die diere deurgaans goed versorg word en hoë besoekersgetalle het hiervan getuig.
Wat het intussen verkeerd geloop en waarom die agteruitgang?
ANC-politiekery en totale beheer het ’n stokkie kom steek voor ’n eens florerende bedryf. Kundigheid moes die knie buig voor kaderontplooiing en om die kundigheid uit die weg te ruim is Barnes valslik van diefstal beskuldig. Gemene spel het voor ons oë kom afspeel en dit is duidelik dat die stadsbestuurder en sy vier meelopers met ’n sameswering teen ’n onskuldige persoon besig is.
Daar word vertrou dat die howe teen hierdie waansin sal beslis en hulle die vyf topamptenare sal dwing om hul verskonings op die voorblaaie van betrokke koerante aan te bied.
Die les uit hierdie onsmaaklikheid te leer is dat die kundige persoon met respek behandel sal word en indien magsmisbruik wel plaasvind, die onreg deur die howe reggestel sal word.
Sonder die nodige kundigheid kan die dieretuin nie doeltreffend bestuur word nie en behoort sy deure te sluit.